Refentse steel harte - Innibos
Refentse Morake is nie net gewild nie, maar hy het met sy humorsin en pragtige musiek sommer 'n klomp aanhangers bygekry.
Innibos se tweede In jou huis-konsert is die afgelope naweek met gehou en Sarel en Leanda Cilliers het as gasheer en –vrou vir hierdie projek ingestaan. Saam met hulle nabye vriende is daar groot makietie in die Bateleurrestaurant gehou.
Dat diegene in die vermaaklikheidsbedryf met die inperking swaar gekry het, is 'n voldonge feit. Refentse het gaste vertel van hoe moeilik dit werklik gegaan het en hoe die kreatiewe vure juis deur hierdie uitdagende tye aangesteek is. Hy het gaste vermaak met van sy eie oorspronklike treffers soos Reisiger en Liefde Generasie, maar ook dit waarvoor hy so bekend is, uitstekend gedoen: vanaf Anton se Kruidjie-roer-my-nie tot Elvis Presley se Blue suede shoes is met nostalgie en oorgawe uitgevoer.
Daar was ouer mense, maar ook van die jonger geslag in die gehoor. Refentse het gesorg dat hy vir almal iets gee om na te luister.
Sy sielvolle vertolking van Songvanger het die gaste aangegryp. Hy het ook die nuwe vrystelling Rig jou oë na die berge wat hy saam met Joe Black opgeneem het, gesing.
Met Refentse se gemaklike verhoogpersoonlikheid het hy gaste vermaak met vele staaltjies. Min mense weet dat Refentse baie musikaal is en kan benewens die kitaar, ook tromme, baskitaar en klavier speel. Saam met sy kitaarspeler het Refentse topvermaak vir die hele gesin gebied.
Sy liefde vir Afrikaans het ontstaan toe sy ouma, wat by 'n privaat Afrikaanse skool gewerk het, die geleenheid kry om een van haar kleinkinders daar te laat onderrig. Omdat Refentse in daardie stadium versot was op Afrikaanse sangers, het die loot op hom geval. Hy is nie net goed is Afrikaans nie, trouens, hy kan 8 van die 11 amptelike tale glad praat.
Radio Laeveld het die konsert regstreeks op FM100.5 uitgesaai en Robin Jansma het gesorg dat die uitsending seepglad verloop. Luisteraars kon inskakel en via SMS'e boodskappe en versoeke aan Refentse stuur.
Die donasies van die gaste gaan aan Huis Bethlehem geskenk word. "Huis Bethlehem lê ons na aan die hart," het Leanda Cilliers gesê. Met hierdie konsert wat deur kykNET geborg is, het Innibos nie net werk aan 'n sanger en sy kitaarspeler verskaf nie, daar is ook in die gemeenskap teruggeploeg.